Diari Oficial de la Generalitat Valenciana


Sumari del DOGV 9309, del 30-03-2022 (2022/2646)

ORDRE 17/2022, de 25 de març, de la Conselleria d'Educació, Cultura i Esport, per la qual es regula l'oferta parcial dels ensenyaments dels cicles de Formació Professional Bàsica de grau mitjà i de grau superior en centres educatius públics i privats de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9309

Data del DOGV
:   30-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2646


Data del document
:   25-03-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament
    * ensenyament professional
    * legislació
    * educació

ORDRE 17/2022, de 25 de març, de la Conselleria d'Educació, Cultura i Esport, per la qual es regula l'oferta parcial dels ensenyaments dels cicles de Formació Professional Bàsica de grau mitjà i de grau superior en centres educatius públics i privats de la Comunitat Valenciana. [2022/2646]  
Índex  
Preàmbul  
Article 1. Objecte  
Article 2. Oferta formativa parcial  
Article 3. Càrrega lectiva  
Article 4. Requisits d'accés  
Article 5. Oferta  
Article 6. Criteris d'admissió  
Article 7. Terminis del procés d'admissió i matrícula  
Article 8. Avaluació, certificació i titulació acadèmica  
Disposició addicional primera. Gasto públic  
Disposició addicional segona. Legislació supletòria  
Disposició addicional tercera. Aprovació d'annexos  
Disposició derogatòria única. Derogació normativa  
Disposició final primera. Modificació de l'Ordre 18/2016, d'1 de juny, de la Conselleria d'Educació, Investigació, Cultura i Esport, per la qual es regula l'accés, l'admissió i matrícula a ensenyaments de grau mitjà i de grau superior de formació professional en la Comunitat Valenciana.  
Disposició final segona. Entrada en vigor  
Annex I. Certificat acreditatiu de competència professional  
Annex II. Modificacions de l'Ordre 18/2016, d'1 de juny  
  
  
PREÀMBUL  
  
La disposició addicional sisena de la Llei orgànica 5/2002, de 19 de juny, de les qualificacions i de la Formació Professional, afegida per la Llei orgànica 4/2011, d'11 de març, complementària de la Llei d'economia sostenible, per la qual es modifiquen les lleis orgàniques 5/2002, de 19 de juny, de les qualificacions i de la Formació Professional, 2/2006, de 3 de maig, d'educació, i 6/1985, d'1 de juliol, del poder judicial, determina que les administracions educatives podran oferir els ensenyaments de Formació Professional de manera completa o parcial i desenvolupar-los en règim d'ensenyament presencial o a distància, la combinació de tots dos i fins i tot concentrar-se en determinats períodes anuals.  
L'article 42 del Reial decret 1147/2011, de 29 de juliol, disposa en l'apartat 1 que, amb la finalitat de facilitar la formació permanent, la integració social i la inclusió de les persones adultes amb especials dificultats d'inserció en el mercat de treball, les administracions educatives podran oferir, excepcionalment, en règim presencial o a distància, mòduls professionals inclosos en títols i associats a unitats de competència del Catàleg Nacional de Qualificacions Professionals a persones amb experiència laboral que no tinguen les condicions establides per a l'accés als cicles formatius. En l'apartat 2 indica que aquesta formació serà acumulable per a l'obtenció d'un títol de formació professional i que serà necessari per a això acreditar els requisits d'accés corresponents.  
A més, l'article 43 del mencionat reial decret estableix que les administracions educatives promouran que les persones que hagen participat en el procediment d'avaluació i acreditació de competències professionals adquirides per l'experiència laboral, puguen completar la formació necessària per a l'obtenció d'un títol de formació professional.  
  
El Pla valencià d'impuls i millora de la Formació Professional per a millorar el nivell de qualificació dels professionals valencians, aprovat pel Ple del Consell Valencià de Formació Professional (11.02.2019), estableix com a objectius estratègics, aconseguir una Formació Professional vinculada a l'entorn productiu, aconseguir un sistema de Formació Professional més àgil i flexible que enfortisca la cohesió social, desenvolupar un sistema d'avaluació i millora de la qualitat de la Formació Professional, arribar a una major coordinació i integració entre les administracions i els agents socials, afavorir la integració laboral i social i garantir la integració laboral de les dones des d'una perspectiva de gènere.  
El Pla valencià d'impuls i millora de la Formació Professional, pretén aproximar la Formació Professional del sistema educatiu al món laboral, que es concreta en una sèrie d'objectius: millorar l'oferta de Formació Professional Dual, així com la formació pràctica en empreses, reunir les necessitats formatives del teixit productiu valencià, afavorir l'especialització i l'adaptació a les necessitats concretes del teixit empresarial i potenciar la connexió dels centres de Formació Professional amb les empreses.  
També destaca la intenció de potenciar una oferta inclusiva d'aquests estudis per a no deixar arrere cap col·lectiu en risc d'exclusió.  
  
Es tracta de potenciar una oferta específica de Formació Professional per a col·lectius en risc d'exclusió, afavorir una oferta inclusiva a través de l'oferta parcial i modular, afavorir la incorporació de dones i homes a sectors, cicles i certificats tradicionalment masculins i femenins, respectivament, i complir el Pacte valencià contra la violència de gènere i masclista referent a la Formació Professional.  
  
El mercat de treball en continu canvi, a causa dels avanços i canvis que es produeixen en el camp tecnològic, fa aconsellable estendre el camp de la Formació Professional a altres àmbits, mitjançant l'establiment de programes de formació per a la població activa, tant d'aturats com d'ocupats, que permeta mitjançant la formació en els centres educatius, i si és el cas en el centre de treball, acreditar les competències professionals necessàries per al desenvolupament de determinats llocs de treball, possibilitant al mateix temps la futura obtenció del títol professional respectiu.  
Actualment, resulta molt important poder efectuar una oferta formativa dirigida a la població adulta, tant d'una formació contínua dels col·lectius laborals necessitats de requalificació o reciclatge professional, com també d'una formació destinada a aquells col·lectius que, per les seues característiques laborals, familiars, socials o per raons de localització geogràfica, requereixen una oferta que, al seu torn, done una resposta adequada a les seues necessitats, en tots dos casos una oferta formativa en règim d'ensenyament parcial permet un acostament a les necessitats d'aquests col·lectius.  
A més, aquests col·lectius solen presentar dificultats per a concórrer de manera competitiva a les places oferides a través dels processos d'admissió regulats per l'Ordre 18/2016, d'1 de juny, de la Conselleria d'Educació, Investigació, Cultura i Esport, per la qual es regula l'accés, l'admissió i la matrícula per a l'alumnat que curse ensenyaments de grau mitjà i de grau superior de Formació Professional.  
  
Es dona resposta d'aquesta manera a les necessitats d'oferir ensenyaments parcials de Formació Professional, així com, en les condicions d'accés als mòduls, modificant a més els preceptes necessaris de l'Ordre 18/2016, d'1 de juny, per a respondre a aquestes necessitats i al marc actual de procediments electrònics.  
Per tant, mitjançant aquesta ordre s'estableixen de manera eficaç els diferents elements d'organització de l'oferta formativa modular de Formació Professional, l'oferta de places, l'autorització dels centres per a oferir-la, els requisits d'accés i procediment d'admissió, i l'organització acadèmica, buscant una administració eficient de l'Administració.  
  
D'una banda, aquesta ordre resulta necessària perquè la normativa existent entorn de l'oferta parcial estava obsoleta per als nous reptes del present i del mercat de treball actual. D'altra banda, perquè aquesta norma gaudeix de seguretat jurídica, ja que afavoreix un marc normatiu estable, adequat, integrat, clar i de certesa, que facilita el seu coneixement i comprensió, i que identifica clarament l'organització de l'oferta formativa parcial (modular). Igualment, s'ha seguit el principi de proporcionalitat, tenint en compte la singularitat d'aquesta norma i el principi de transparència, per a donar als potencials destinataris la possibilitat de participar en la seua elaboració. Aquesta norma s'ajusta als principis de bona regulació establits en l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
  
Per tot això, de conformitat amb la proposta de la Direcció General de Formació Professional i Ensenyaments de Règim Especial, tramitada en Mesa Sectorial d'Educació i en el Consell Valencià de Formació Professional, conforme el Consell Jurídic Consultiu de la Comunitat Valenciana, i en virtut de les competències conferides per l'article 28.e de la Llei 5/1983, de 30 de desembre, del Consell, i del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport,  
  
  
ORDENE  
  
Article 1. Objecte  
1. La present ordre té per objecte regular la modalitat d'oferta parcial dels ensenyaments de cicles formatius de Formació Professional en règim d'ensenyament presencial i semipresencial o a distància en la Comunitat Valenciana i establir el procediment d'admissió en els centres públics, privats i privats concertats.  
2. En aquest sentit, es modifica l'Ordre 18/2016, d'1 de juny, amb la finalitat de regular la matèria d'admissió en una sola disposició i evitar la dispersió normativa.  
  
Article 2. Oferta formativa parcial  
1. L'oferta formativa parcial oferirà mòduls professionals inclosos en títols i associats a unitats de competència del Catàleg Nacional de Qualificacions Professionals, així com mòduls de formació professionals no associats a unitats de competència.  
2. Els ensenyaments parcials podran oferir-se en tots els centres docents mitjançant les dues opcions següents:  
a) Oferta de places vacants (opció A), en els mòduls professionals que s'imparteixen al centre, i en els quals han resultat llocs vacants després del procediment d'admissió establit en l'Ordre 18/2016, d'1 de juny, de la Conselleria d'Educació, Investigació, Cultura i Esport, per la qual es regula l'accés, l'admissió i la matrícula per a l'alumnat que curse ensenyaments de grau mitjà i de grau superior de Formació Professional.  
b) Oferta específica i diferenciada (opció B) de determinats mòduls professionals inclosos en els cicles formatius que tinguen autoritzats.  
  
3. L'oferta específica i diferenciada (opció B) de determinats mòduls professionals prevista en aquesta ordre es podrà organitzar en les següents condicions:  
a) Mitjançant convenis de formació i col·laboració establits entre la conselleria competent en matèria d'educació, bé directament o a través d'aquells centres que tinguen oferta integrada i vulguen oferir mòduls amb caràcter parcial i/o centres integrats públics de Formació Professional per delegació, i entitats o empreses públiques o privades. Els centres privats i privats concertats també podran subscriure acords amb entitats o empreses públiques o privades amb la mateixa finalitat.  
  
b) Mitjançant l'oferta de mòduls formatius concrets, per a la formació permanent d'alumnes que finalitzen un cicle formatiu a fi de millorar la seua ocupabilitat, a proposta del centre o de l'Administració.  
  
c) A proposta de l'Administració per a aquelles persones que han participat en un procediment d'avaluació i acreditació de la competència professional, establit en el Reial decret 1224/2009, de 17 de juliol, de reconeixement de les competències professionals adquirides per experiència laboral, amb la finalitat que puguen obtindre mitjançant formació les unitats de competència no acreditades en el procediment i així facilitar l'obtenció de qualificacions completes que els permeten obtindre un certificat de professionalitat o cursar, si estan en possessió del requisit acadèmic, els mòduls no associats a unitats de competència d'un cicle formatiu que els permeta obtindre un títol de Formació Professional.  
  
  
Article 3. Càrrega lectiva  
La càrrega lectiva de cada mòdul professional serà l'establida en el currículum del cicle formatiu corresponent que s'imparteix en la Comunitat Valenciana.  
  
Article 4. Requisits d'accés  
Les persones que desitgen cursar mòduls professionals en oferta parcial no associats a unitats de competència integrants de cicles formatius hauran de complir algun dels requisits d'accés a la Formació Professional establits en la normativa que regula l'admissió als ensenyaments de Formació Professional.  
  
Article 5. Oferta  
L'alumnat matriculat en els ensenyaments parcials regulats en aquesta ordre no computa a l'efecte de cobrir el llindar mínim d'alumnes necessari per a autoritzar la unitat d'escolarització del cicle formatiu.  
No obstant, en el cas que no hi haguera matrícula suficient per a autoritzar la unitat però aquesta fora de deu o més alumnes, cada quatre alumnes que es matriculen en la modalitat d'oferta parcial computarà com un alumne matriculat en el cicle complet a l'efecte d'aconseguir el llindar mínim necessari per a autoritzar la unitat d'escolarització.  
  
1. Oferta de places en l'opció A.  
Els centres docents destinaran a aquesta modalitat d'ensenyament les places lliures dels mòduls que resulten una vegada finalitzat el procés d'admissió de l'alumnat que ha sol·licitat plaça per a realitzar els cicles formatius de Formació Professional, que seran completades fins al nombre de places autoritzades en el cicle formatiu, per a l'accés de les persones que tinguen prèviament sol·licitada la seua admissió per a la realització de determinats mòduls formatius a través de l'oferta parcial d'ensenyaments de cicles formatius.  
L'alumnat que s'incorpore en virtut del que disposa aquesta ordre d'acord amb l'opció A, sí que computarà a l'efecte dels desdoblaments que siga procedent autoritzar per cada mòdul individualment considerat, en funció del nombre de matriculats en cadascun dels mòduls, sempre que l'increment de matrícula es produïsca en el termini establit amb caràcter general per a autoritzar els desdoblaments segons la normativa vigent.  
En el cas que hi haguera més d'un grup, no podran autoritzar-se desdoblaments per acumulació de la nova matrícula corresponent a l'opció A en algun dels grups en el cas que aquesta matrícula poguera ser distribuïda entre els grups existents i, d'aquesta manera, no s'aconseguira el nombre mínim de matriculats que determine la necessitat de desdoblaments.  
2. Oferta de places en l'opció B.  
2.1. En els casos establits en l'article 2.2 apartats a) i b) d'aquesta ordre, la direcció del centre en què es desitge impartir un o més mòduls professionals específics dels que s'imparteixen en els cicles formatius que tinga ja autoritzats, previ acord favorable del consell escolar o, si és el cas, del consell social del centre, enviarà la sol·licitud a la corresponent direcció territorial d'Educació, la qual remetrà al seu torn les sol·licituds amb el degut informe de la Inspecció d'Educació als òrgans o direccions generals competents per a realitzar les autoritzacions i tramitació pertinent. La direcció general competent en matèria de formació professional resoldrà el que siga procedent en el termini màxim d'un mes.  
2.2. A la sol·licitud s'haurà d'adjuntar:  
a) Interés de l'oferta basada en les necessitats de qualificació professional del sistema productiu de l'entorn del centre educatiu.  
b) Recursos personals i materials disponibles.  
c) Període i horari en què s'impartirà el mòdul o mòduls per als quals se sol·licita autorització.  
L'autorització de l'oferta de places de l'opció B serà per curs acadèmic, encara que podrà oferir-se en un període inferior al curs respectant sempre la càrrega horària total del mòdul en col·laboració amb les direccions generals competents en matèria de centres i personal.  
La constitució d'un grup corresponent a l'opció B serà tinguda en compte a l'efecte de la dotació econòmica que corresponga.  
L'oferta pot comprendre mòduls de primer i/o de segon curs, a excepció del mòdul de Formació en centres de treball (FCT).  
  
2.3. En el cas dels centres concertats, l'autorització de l'opció B no suposarà cap modificació del concert.  
2.4. El nombre de llocs escolars autoritzats per unitat seran els establits per la normativa vigent segons la modalitat en què s'autoritze.  
  
Article 6. Criteris d'admissió  
Els criteris d'admissió són els establits en la normativa que regula l'admissió als ensenyaments de Formació Professional.  
  
Article 7. Procés d'admissió i matrícula  
1. Per a l'admissió i matrícula en oferta parcial s'estarà al que es disposa en la normativa que regula l'admissió als ensenyaments de Formació Professional.  
2. No hi haurà límit de matrícules per a l'alumnat que opte per aquesta oferta d'ensenyaments parcials.  
  
Article 8. Avaluació, certificació i titulació acadèmica  
1. El procés d'avaluació, els documents d'avaluació i el trasllat d'expedient de l'alumnat matriculat en aquesta modalitat, es regirà pels criteris establits en la normativa vigent en matèria de formació professional.  
En l'expedient de l'alumnat, en les actes i informes d'avaluació, s'estendrà diligència fent constar que s'ha efectuat una matrícula parcial en virtut del que estableix aquesta ordre.  
L'alumnat matriculat en l'opció A quedarà integrat en el grup configurat per a cursar el cicle formatiu, i s'inclourà en les actes d'avaluació.  
  
L'alumnat matriculat podrà presentar-se sense límit de convocatòries a l'avaluació i qualificació final d'un mateix mòdul professional, existint únicament per a cada curs una convocatòria ordinària i una altra extraordinària. Podrà igualment sol·licitar la renúncia a l'avaluació d'un o diversos mòduls dels quals s'haja matriculat atenent els criteris establits en la normativa vigent.  
2. El centre docent autoritzat emetrà, per a cada alumne que haja superat un mòdul formatiu associat a unitat de competència, una certificació on conste el nom del mòdul, el nombre d'hores, el nom del cicle formatiu al qual pertany, la qualificació obtinguda i la seua correspondència amb les unitats de competència, el model de la qual s'adjunta com a annex I a aquesta ordre i que podrà ser objecte d'actualització per resolució de la direcció general competent per raó de la matèria.  
  
Les certificacions emeses pel centre docent públic en relació amb el seu propi alumnat o pel centre docent públic de referència conforme al paràgraf anterior seran objecte de registre numerat en la secretaria del centre docent públic esmentat.  
3. L'alumnat que haja superat mòduls formatius d'un cicle formatiu en oferta parcial i desitge obtindre el títol corresponent, podrà matricular-se i completar els mòduls formatius no realitzats, acreditant prèviament els requisits necessaris per a l'accés als cicles formatius de Formació Professional de grau mitjà i de grau superior.  
  
  
DISPOSICIONS ADDICIONALS  
  
Primera. Gasto públic  
La present ordre no comporta cap autorització de despesa pública.  
  
Segona. Legislació supletòria  
Per a tot el que no preveu aquesta ordre serà aplicable la normativa vigent reguladora dels ensenyaments de Formació Professional en règim presencial ordinari.  
  
Tercera. Aprovació d'annexos  
S'aproven els annexos que s'indiquen a continuació:  
1. Annex I. Certificat acreditatiu de competència professional: el centre docent autoritzat emetrà el certificat de superació de mòduls professionals associats a unitat de competència seguint aquest model.  
  
2. Annex II. Modificacions de l'Ordre 18/2016, d'1 de juny. Aquest annex arreplega les modificacions de l'Ordre 18/2016, d'1 de juny, que en el seu capítol IV fa referència a l'oferta parcial, per a regular aquesta matèria en una sola disposició. I al mateix temps s'actualitzen aspectes per millorar l'eficiència del procediment i el compliment de la Llei 39/2015, d'1 d'octubre, del procediment administratiu comú de les administracions públiques.  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre de 27 de juny de 2008, de la Conselleria d'Educació, per la qual es regula l'oferta parcial dels ensenyaments dels cicles formatius de Formació Professional en la Comunitat Valenciana i s'estableix el procediment d'admissió en els centres docents públics, privats i privats concertats. Així mateix, queden derogades totes les disposicions del mateix rang o inferior que s'oposen al que disposa aquesta ordre.  
  
  
DISPOSICIONS FINALS  
  
Primera. Modificació de l'Ordre 18/2016, d'1 de juny, de la Conselleria d'Educació, Investigació, Cultura i Esport, per la qual es regula l'accés, l'admissió i matrícula a ensenyaments de grau mitjà i de grau superior de Formació Professional en la Comunitat Valenciana.  
Es modifiquen l'apartat 1.4 de l'article 7, els apartats 1.2, 1.4, 1.7, 1.8, 1.9, 1.10, 1.11 i 2.12 de l'article 10, els apartats 1.2 i 1.3 de l'article 19, l'apartat 1.2 de l'article 23, l'article 26 i els apartats 1.1, 1.2, i 2 de l'article 27 de l'Ordre 18/2016, d'1 de juny, de la Conselleria d'Educació, Investigació, Cultura i Esport, per la qual es regula l'accés, l'admissió i matrícula a ensenyaments de grau mitjà i de grau superior de Formació Professional en la Comunitat Valenciana, que queden redactats en els termes que figuren en l'annex II.  
  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 25 de març de 2022  
  
El conseller d'Educació, Cultura i Esport,  
VICENT MARZÀ I IBÁÑEZ